তথ্যবিবরণী নম্বর : ৬৮১

**উন্নয়ন অব্যাহত রাখতে দলীয় ঐক্য বজায় রাখতে হবে**

**-- প্রতিমন্ত্রী স্বপন ভট্টাচার্য্য**

মণিরামপুর (যশোর), ২৯ মাঘ (১২ ফেব্রুয়ারি) :

পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য বলেছেন, দেশের উন্নয়ন অব্যাহত রাখতে দলীয় ঐক্য বজায় রাখতে হবে। বাংলাদেশ আওয়ামী লীগের নেতাকর্মীরা সংগঠিত থাকলে প্রধানমন্ত্রী শেখ হাসিনার হাত শক্তিশালী হবে।

প্রতিমন্ত্রী আজ যশোরের মণিরামপুর পৌর চত্বরে মণিরামপুর পৌরসভার নবনির্বাচিত মেয়র ও কাউন্সিলরবৃন্দের পরিচিতি অনুষ্ঠানে প্রধান অতিথির বক্তৃতায় এসব কথা বলেন।

উপজেলার বিভিন্ন উন্নয়নের বর্ণনা করে প্রতিমন্ত্রী বলেন, মণিরামপুর পৌরসভা নির্বাচনের মাধ্যমে উপজেলায় দৃশ্যমান উন্নয়নের ধারাবাহিকতা বজায় থাকবে। এর ফলে জাতির পিতা বঙ্গবন্ধু শেখ মুজিবুর রহমান আত্মমর্যাদাপূর্ণ ও উন্নয়নশীল যে সোনার বাংলা গড়ার স্বপ্ন দেখেছিলেন মণিরামপুরকে তার একটি মডেল হিসেবে গড়ে তোলা সম্ভব হবে।

উপজেলা আওয়ামী লীগ সভাপতি ও পৌর মেয়র অধ্যক্ষ কাজী মাহমুদুল হাসানের সভাপতিত্বে অনুষ্ঠানে বক্তৃতা করেন যশোর জেলা পরিষদ সদস্য গৌতম চক্রবর্তী, অ্যাড. বশির আহমেদ খান, পৌর আওয়ামী লীগের সাধারণ সম্পাদক কামরুজ্জামান কামরুল প্রমুখ।

#

হাবীব/মাসুম/রফিকুল/সেলিম/২০২১/২২৪৫ ঘণ্টা

তথ্যবিবরণী নম্বর : ৬৮০

**নিষ্ঠার সাথে দায়িত্ব পালন করতে হবে**

**-- জনপ্রশাসন প্রতিমন্ত্রী**

ঢাকা, ২৯ মাঘ (১২ ফেব্রুয়ারি) :

জনপ্রশাসন প্রতিমন্ত্রী ফরহাদ হোসেন বলেছেন, সরকারি কর্মচারীদের ওপর অর্পিত দায়িত্ব নিষ্ঠার সাথে পালন করতে হবে।

প্রতিমন্ত্রী আজ ঢাকা থেকে ভার্চুয়াল মাধ্যমে ময়মনসিংহে বাংলাদেশ কৃষি বিশ্ববিদ্যালয় আয়োজিত ৩৮তম বিসিএসে নিয়োগপ্রাপ্ত বিশ্ববিদ্যালয়ের কৃতী শিক্ষার্থীদের সংবর্ধনা অনুষ্ঠানে প্রধান অতিথির বক্তৃতায় এ কথা বলেন।

ফরহাদ হোসেন বলেন, প্রজাতন্ত্রের কর্মচারী হিসেবে প্রত্যেকের দায়িত্ব আন্তরিকতার সাথে জনগণের সেবা করা। জনগণ যেন দ্রুততার সাথে কাঙ্ক্ষিত সেবা পায় সেদিকে লক্ষ্য রাখতে হবে। সরকারি কর্মচারীদের দক্ষতা, যোগ্যতা ও কর্মস্পৃহাকে কাজে লাগিয়ে নিষ্ঠার সাথে অর্পিত দায়িত্ব পালন করতে হবে।

প্রতিমন্ত্রী আরো বলেন, আওয়ামী লীগের নির্বাচনি ইশতেহারের একটি স্লোগান হচ্ছে তারুণ্যের শক্তি - বাংলাদেশের সমৃদ্ধি। দেশের এই যুবশক্তিকে সুসংগঠিত, সুশৃঙ্খল এবং উৎপাদনমুখী শক্তিতে পরিণত করতে সরকার প্রতিশ্রুতিবদ্ধ। বাংলাদেশ সিভিল সার্ভিসের সদস্যদের বিশেষ করে নবীন কর্মকর্তাদের এই প্রতিশ্রুতি পূরণে গুরুত্বপূর্ণ ভূমিকা রয়েছে।

বাংলাদেশ কৃষি বিশ্ববিদ্যালয়ের ছাত্রবিষয়ক উপদেষ্টা প্রফেসর ড. এ কে এম জাকির হোসেনের সভাপতিত্বে অনুষ্ঠানে বাংলাদেশ কৃষি বিশ্ববিদ্যালয়ের ভাইস চ্যান্সেলর প্রফেসর ড. লুৎফুল হাসান প্রধান পৃষ্ঠপোষক হিসেবে বক্তৃতা করেন। কৃষি মন্ত্রণালয়ের সিনিয়র সচিব মোঃ মেসবাহুল ইসলাম, মৎস্য ও প্রাণিসম্পদ মন্ত্রণালয়ের সচিব রওনক মাহমুদ অনুষ্ঠানে বিশেষ অতিথি হিসেবে বক্তৃতা করেন।

#

শিবলী/মাসুম/রফিকুল/সেলিম/২০২১/২২২০ ঘণ্টা

তথ্যবিবরণী নম্বর : ৬৭৯

**ফুল চাষি ও উদ্যোক্তাদের সব ধরনের সহযোগিতা দেয়া হবে**

**-- কৃষিমন্ত্রী**

শ্রীপুর (গাজীপুর), ২৯ মাঘ (১২ ফেব্রুয়ারি) :

ফুল চাষি ও উদ্যোক্তাদের ঋণসহ সব ধরনের সহযোগিতা দেয়া হবে বলে জানিয়েছেন কৃষিমন্ত্রী   
ড. মোঃ আব্দুর রাজ্জাক।

মন্ত্রী আজ গাজীপুরের শ্রীপুরে উদ্যোক্তা দেলোয়ার হোসেনের টিউলিপ ও স্ট্রবেরি বাগান পরিদর্শন শেষে সাংবাদিকদের এ কথা বলেন। এ সময় সংসদ সদস্য মোঃ ইকবাল হোসেন সবুজ উপস্থিত ছিলেন।

কৃষিমন্ত্রী বলেন, টিউলিপ বিদেশি ফুল হলেও এখন বাংলাদেশে বিভিন্ন রঙের টিউলিপ চাষ হচ্ছে। এটি খুব আনন্দের ও সম্ভাবনার। দেশে এই ফুলের বাজারজাত করতে হবে, এবং বিদেশে রপ্তানি করতে পারলে বিপুল পরিমাণ বৈদেশিক মুদ্রা আয় করা যাবে।

উদ্যোক্তাদেরকে সরকার কী সহযোগিতা দিবে- সাংবাদিকদের এমন প্রশ্নের জবাবে কৃষিমন্ত্রী বলেন, করোনার ক্ষতি মোকাবিলায় সরকার মাত্র ৪ শতাংশ সুদে কৃষিঋণ দিচ্ছে। তাছাড়া, কিছু চিহ্নিত ফসলেও ঋণ কার্যক্রম চালু আছে। ঋণের পাশাপাশি চাষি, প্রক্রিয়াজাতকারী ও উদ্যোক্তাদেরকে অন্যান্য সব ধরনের সহযোগিতা প্রদান করা হবে।

#

কামরুল/মাসুম/রফিকুল/সেলিম/২০২১/২১৪০ ঘণ্টা

তথ্যবিবরণী নম্বর : ৬৭৮

**হাইকোর্টের নির্দেশ পেলে আল জাজিরার বিরুদ্ধে ব্যবস্থা**

**-- তথ্যমন্ত্রী**

চট্টগ্রাম, ২৯ মাঘ (১২ ফেব্রুয়ারি) :

হাইকোর্টের নির্দেশ পেলে আল জাজিরার বিরুদ্ধে ব্যবস্থা নেয়া হবে বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

পাঁচদিনের ভারত সফর শেষে আজ তথ্যমন্ত্রী তাঁর চট্টগ্রাম নগরীর বাসভবনে সাংবাদিকদের মুখোমুখি হন। মতবিনিময়কালে তাদের এসংক্রান্ত প্রশ্নের জবাবে তথ্যমন্ত্রী বলেন, 'আমরা গণমাধ্যমের অবাধ স্বাধীনতায় বিশ্বাস করি, হাইকোর্টের নির্দেশ পেলে আল জাজিরার বিরুদ্ধে ব্যবস্থা নেয়া হবে। হাইকোর্ট যদি এদেশে এর সম্প্রচার বন্ধের আদেশ দেন, সেক্ষেত্রে হাইকোর্টের আদেশ আমাদেরকে মানতে হবে।'

ড. হাছান মাহ্‌মুদ বলেন, 'আমরা চাইলে আল জাজিরার সম্প্রচার আমাদের দেশে বন্ধ করতে পারতাম, অনেক দেশে বন্ধ করা হয়েছে এবং বন্ধ রয়েছে, এমনকি ভারতেও কিছুদিনের জন্য বন্ধ ছিল। এখনো কয়েকটি দেশে আল জাজিরার সম্প্রচার বন্ধ আছে। কিন্তু প্রধানমন্ত্রী শেখ হাসিনার সরকার যেহেতু গণমাধ্যমের অবাধ স্বাধীনতায় বিশ্বাস করে তাই আমরা সেই উদ্যোগ নেইনি।'

'গণমাধ্যমের স্বাধীনতা যেমন দরকার, দায়িত্বশীলতারও প্রয়োজন রয়েছে, কিন্তু স্বাধীনতা মানে এই নয় যে, ভুল, মিথ্যা, পক্ষপাতদুষ্ট ও রাজনৈতিক উদ্দেশ্যপ্রণোদিত, অপরের স্বাধীনতা হরণকারী সংবাদ পরিবেশন করা, এটি কোনোভাবেই সমীচীন নয়' উল্লেখ করে তথ্যমন্ত্রী বলেন, 'আল জাজিরার মিথ্যা-বানোয়াট রিপোর্ট কিছু কাট-পেস্ট করে প্রকাশ করা হয়েছে। ব্যক্তিগত আক্রোশের বশবর্তী হয়ে প্রকাশ করা হয়েছে।'

সাংবাদিকরা এ সময় 'করোনা ভ্যাকসিন নিয়ে বিএনপি নেতারা অনেক ধরনের বিরোধিতা করলেও এখন তারাও ভ্যাকসিন নিচ্ছেন' উল্লেখ করে এবিষয়ে তথ্যমন্ত্রীর প্রতিক্রিয়া জানতে চাইলে তিনি বলেন, 'বিএনপি নেতারা করোনা ভ্যাকসিন নিয়ে অনেক অপপ্রচার চালিয়েছেন। তারা প্রথমে বলেছেন, সরকার ভ্যাকসিন সময়মতো আনতে পারবে না, যখন সময়মতো চলে এলো, তখন বললেন, এটি নিলে কোনো কাজ হবে না। এই ভ্যাকসিন দিয়ে বিএনপি নেতাদের মেরে ফেলতে চাচ্ছেন এ ধরনের কথাও বলেছেন তারা। তবে নানা ধরনের প্রশ্ন তুলে, দায়িত্বহীন অনেক কথা বলে শেষ পর্যন্ত বিএনপির অনেক নেতা করোনা ভ্যাকসিন নিয়েছেন এবং নেয়ার পক্ষে কথাও বলেছেন, সেজন্য তাদের সাধুবাদ জানাই। কথা আছেনা গাধা জল ঘোলা করে খায়, করোনা ভ্যাকসিন নেয়ার ক্ষেত্রে বিএনপির ভূমিকাও সেরকমই ঘটেছে। আমরা চাই তারা ভ্যাকসিন নিয়ে সুস্থ ও সবল থাকুক।'

জিয়াউর রহমানের খেতাব প্রত্যাহার বিষয়ে সাংবাদিকদের প্রশ্নের জবাবে ড. হাছান মাহ্‌মুদ বলেন, 'মুক্তিযুদ্ধের সময় জিয়াউর রহমানের ভূমিকা আসলে কি ছিল সেটি নিয়ে নানা প্রশ্ন আছে। মুক্তিযোদ্ধার ছদ্মাবরণে তিনি প্রকৃতপক্ষে পাকিস্তানের সহযোগী হিসেবে কাজ করেছিলেন। তার খেতাব বাতিলের চূড়ান্ত সিদ্ধান্ততো হয়নি এখনো। এটা নিয়ে জামুকাতে আলোচনা হয়েছে মাত্র।'

#

আকরাম/মাসুম/রফিকুল/সেলিম/২০২১/২১২০ ঘণ্টা

তথ্যবিবরণী নম্বর : ৬৭৭

১৪ ফেব্রুয়ারি থেকে পবিত্র রজব মাস গণনা শুরু

**১১ মার্চ পবিত্র শবে মি'রাজ**

ঢাকা, ২৯ মাঘ (১২ ফেব্রুয়ারি) :

বাংলাদেশের আকাশে আজ কোথাও ১৪৪২ হিজরি সালের পবিত্র রজব মাসের চাঁদ দেখা যায়নি। ফলে আগামীকাল ১৩ ফেব্রুয়ারি শনিবার পবিত্র জমাদিউস সানি মাস ৩০ দিনে পূর্ণ হবে এবং ১৪ ফেব্রুয়ারি রবিবার থেকে পবিত্র রজব মাস গণনা করা হবে। প্রেক্ষিতে ২৬ রজব ১৪৪২ হিজরি, ২৬ ফাল্গুন ১৪২৭ বঙ্গাব্দ, ১১ মার্চ বৃহস্পতিবার দিবাগত রাতে পবিত্র শবে মি’রাজ পালিত হবে।

আজ ঢাকায় সন্ধ্যায় ইসলামিক ফাউন্ডেশন বায়তুল মুকাররম সভাকক্ষে জাতীয় চাঁদ দেখা কমিটির সভায় এ সিদ্ধান্ত গৃহীত হয়। এতে সভাপতিত্ব করেন ধর্ম বিষয়ক মন্ত্রণালয়ের অতিরিক্ত সচিব মোঃ আলতাফ হোসেন চৌধুরী।

সভায় তথ্য মন্ত্রণালয়ের অতিরিক্ত সচিব মোঃ মিজান-উল-আলম, ওয়াকফ প্রশাসক আব্দুল্লাহ সাজ্জাদ, ইসলামিক ফাউন্ডেশনের মহাপরিচালক ফারুক আহম্মেদ (অতিরিক্ত দায়িত্ব), অতিরিক্ত প্রধান তথ্য অফিসার মোঃ শাহেনুর মিয়া, মন্ত্রিপরিষদ বিভাগের উপসচিব মোঃ শাফায়াত মাহবুব চৌধুরী, ধর্ম বিষয়ক মন্ত্রণালয়ের উপসচিব মোঃ মাহবুব আলম, বাংলাদেশ টেলিভিশনের উপপরিচালক মোঃ আবদুর রহমান, বাংলাদেশ মহাকাশ গবেষণা ও দূর অনুধাবন প্রতিষ্ঠানের পিএসও আবু মোহাম্মদ, মাদ্রাসা-ই-আলিয়ার অধ্যক্ষ মোঃ আলমগীর রহমান, বায়তুল মুকাররম জাতীয় মসজিদের সিনিয়র পেশ ইমাম হাফেজ মাওলানা মুহাম্মদ মিজানুর রহমান, লালবাগ শাহী জামে মসজিদের খতিব মুফতি মুহাম্মদ নেয়ামতুল্লাহ ও চকবাজার শাহী জামে মসজিদের খতিব মুফতি শেখ নাঈম রেজওয়ান প্রমুখ উপস্থিত ছিলেন।

#

শায়লা/মাসুম/মোশারফ/সেলিম/২০২১/২০০০ ঘণ্টা

তথ্যবিবরণী        নম্বর : ৬৭৬

**‘বাংলাদেশের অর্থনৈতিক অঞ্চলগুলোতে বৈদেশিক বিনিয়োগ**

**আকর্ষণে পররাষ্ট্র মন্ত্রণালয়ের ভূমিকা’ শীর্ষক ভার্চুয়াল সভা অনুষ্ঠিত**

ঢাকা, ২৯ মাঘ (১২ ফেব্রুয়ারি) :

‘বাংলাদেশের অর্থনৈতিক অঞ্চলগুলোতে বৈদেশিক বিনিয়োগ আকর্ষণে পররাষ্ট্র মন্ত্রণালয়ের ভূমিকা’ শিরোনামে কোভিড-১৯ পরবর্তী বৈশ্বিক পরিস্থিতিতে বাংলাদেশে সরাসরি বৈদেশিক বিনিয়োগ বৃদ্ধিতে করণীয় নির্ধারণে পররাষ্ট্র মন্ত্রণালয়ের ‘আন্তর্জাতিক বাণিজ্য, বিনিয়োগ ও প্রযুক্তি অনুবিভাগ’ এর উদ্যোগে গতকাল একটি ভার্চুয়াল সভা আয়োজন করা হয়। উক্ত ভার্চুয়াল সভায় প্রধান অতিথি ছিলেন পররাষ্ট্রমন্ত্রী ড. এ কে আব্দুল মোমেন। ভার্চুয়াল সভাটিতে সভাপতিত্ব ও সঞ্চালনা করেন পররাষ্ট্র সচিব (সিনিয়র সচিব) মাসুদ বিন মোমেন।

এ ভার্চুয়াল সভায় মন্ত্রী বলেন, বর্তমান সরকার অর্থনৈতিক কূটনীতির ওপর সর্বাধিক গুরুত্ব দিচ্ছে। বিভিন্ন অর্থনৈতিক ও সামাজিক সূচকে বাংলাদেশের অগ্রগতির বিষয়ে আলোকপাত করে মন্ত্রী বলেন, দেশে দ্রুত শিল্পায়ন, কর্মসংস্থান বৃদ্ধি, রপ্তানি বৃদ্ধি এবং উচ্চতর দক্ষতা ও জ্ঞান অর্জনের ক্ষেত্রে বিদেশি বিনিয়োগের তাৎপর্যপূর্ণ ভূমিকা রয়েছে।

পরিকল্পিত শিল্পায়নের জন্য এবং বিদেশি বিনিয়োগকারীদের আকৃষ্টকল্পে সারাদেশে ১০০টি বিশেষ অর্থনৈতিক অঞ্চল প্রতিষ্ঠার বিষয়টি উল্লেখ করে পররাষ্ট্র সচিব দ্রুত এবং টেকসই শিল্পায়নের ওপর গুরুত্বারোপ করেন। সঠিক অবকাঠামো, প্রয়োজনীয় সেবা এবং সময়োপযোগী নীতিমালার মাধ্যমে অর্থনৈতিক অঞ্চলসমূহ জাতীয় অর্থনৈতিক অগ্রযাত্রায় এক নতুন গতি সঞ্চার করবে বলে তিনি আশাবাদ ব্যক্ত করেন।

উক্ত সভায় মূল প্রবন্ধ উপস্থাপন করেন বাংলাদেশ অর্থনৈতিক অঞ্চল কর্তৃপক্ষের নির্বাহী চেয়ারম্যান পবন চৌধুরী। বিভিন্ন সরকারি ও বেসরকারি প্রতিষ্ঠানের কর্মকর্তাবৃন্দ এবং বিদেশস্থ বাংলাদেশ দূতাবাসসমূহের রাষ্ট্রদূতগণ এ ভার্চুয়াল সভায় অংশগ্রহণ করেন।

#

খাদিজা/সাহেলা/মোশারফ/আব্বাস/২০২১/১৯২৪ ঘণ্টা

তথ্যবিবরণী        নম্বর : ৬৭৫

**নারী শিক্ষার উন্নয়নে সকল প্রকার সহযোগিতা প্রদান করছে সরকার**

**---পরিবেশমন্ত্রী**

বড়লেখা, (মৌলভীবাজার), ২৯ মাঘ (১২ ফেব্রুয়ারি) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বাংলাদেশে নারী শিক্ষার উন্নয়নে সরকার প্রয়োজনীয় সকল প্রকার সহযোগিতা প্রদান করছে। সরকারের বিভিন্ন উদ্যোগের ফলে দেশে নারী শিক্ষার অভূতপূর্ব উন্নয়ন হয়েছে। সরকারি সুবিধা কাজে লাগিয়ে নিজ নিজ এলাকার নারী শিক্ষার বিকাশে সংশ্লিষ্ট সকলে কাজ করলে নারীরা শিক্ষিত হয়ে দেশের উন্নয়নে আরো ভূমিকা রাখতে পারবে।

আজ মৌলভীবাজারের বড়লেখা উপজেলার সুজানগর ইউনিয়ন বালিকা উচ্চ বিদ্যালয়ের ভিত্তিপ্রস্তর স্থাপন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, গ্রামে বালিকা বিদ্যালয় প্রতিষ্ঠিত হলে অধিক পরিমাণে নারীরা শিক্ষা গ্রহণ করতে পারবে। তিনি বলেন, এ ধরনের বিদ্যালয় প্রতিষ্ঠার শুরুতে অনেক অর্থ ও শ্রম ব্যয় হলেও পরবর্তীতে সরকার এর দায়িত্ব গ্রহণ করবে। প্রতিষ্ঠাতাদের ধন্যবাদ জানিয়ে মন্ত্রী বলেন, এ বিদ্যালয়ে আসার জন্য রাস্তাটির প্রশস্তকরণসহ এর উন্নয়নে সরকারের পক্ষ থেকে সম্ভাব্য সকল প্রকার সহায়তা প্রদান করা হবে।

ভিত্তিপ্রস্তর স্থাপনকালে অন্যান্যের মধ্যে বড়লেখা উপজেলা পরিষদের চেয়ারম্যান মোঃ সোয়েব আহমদ, উপজেলা নির্বাহী কর্মকর্তা মোঃ শামীম আল ইমরান, সাবেক উপজেলা পরিষদ চেয়ারম্যান ও উপজেলা আওয়ামী লীগের ভারপ্রাপ্ত সাধারণ সম্পাদক রফিকুল ইসলাম সুন্দর এবং বিদ্যালয়টির প্রতিষ্ঠাতাদের মধ্যে বদরুল ইসলাম ও তারেক আহমেদ উপস্থিত ছিলেন।

#

দীপংকর/সাহেলা/মোশারফ/আব্বাস/২০২১/১৮৩৮ ঘণ্টা

তথ্যবিবরণী নম্বর : ৬৭৪

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৯ মাঘ (১২ ফেব্রুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৪ হাজার ৩২৮ জনের নমুনা পরীক্ষা করে ৪০৪ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৩৯ হাজার ৯৭৫ জন।

গত ২৪ ঘণ্টায় ৫জন-সহ এ পর্যন্ত ৮ হাজার ২৫৩ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৮৬ হাজার ৩৯৩ জন।

#

দলিল/সাহেলা/মোশারফ/আব্বাস/২০২১/১৭৪৮ ঘণ্টা

তথ্যবিবরণী        নম্বর : ৬৭৩

**আশা’র প্রতিষ্ঠাতা সফিকুল হক চৌধুরীর মৃত্যুতে পরিকল্পনা মন্ত্রীর শোক**

ঢাকা, ২৯ মাঘ (১২ ফেব্রুয়ারি) :

তত্ত্বাবধায়ক সরকারের সাবেক উপদেষ্টা ও আশা’র প্রতিষ্ঠাতা সফিকুল হক চৌধুরীর মৃত্যুতে গভীর শোক ও দুঃখ প্রকাশ করেছেন পরিকল্পনা মন্ত্রী এম এ মান্নান।

বেসরকারি প্রতিষ্ঠান আশা ১৯৭৮ সালে প্রতিষ্ঠার পর থেকে বাংলাদেশের দারিদ্র্য বিমোচনে কাজ করে আসছে।

মন্ত্রী মরহুমের বিদেহী আত্মার মাগফিরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান ।

#

শাহেদ/সাহেলা/মোশারফ/আব্বাস/২০২১/১৭২৯ ঘণ্টা

তথ্যবিবরণী        নম্বর : ৬৭২

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ২৯ মাঘ (১২ ফেব্রুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : চট্টগ্রামের শ্যামা পূজন দাস, ঠাকুরগাঁওয়ের জাহিদুর হিসাইন, হবিগঞ্জের শাহিনা আক্তার, রংপুরের মোঃ রিফাত হাসান ও খুলনার ফাতিমা তুজ-জোহরা।

          গতকালের কুইজে ৭৯ হাজার ৫৮৯ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা   
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/সাহেলা/মোশারফ/আব্বাস/২০২১/১৬৪৬ ঘণ্টা

তথ্যবিবরণী নম্বর : ৬৭১

**খুলনায় বঙ্গবন্ধু শেখ মুজিব ঢাকা ম্যারাথন-২০২১ এর উদ্বোধন**

ঢাকা, ২৯ মাঘ (১২ ফেব্রুয়ারি) :

আজমুজিববর্ষ উদযাপন উপলক্ষ্যে দেশব্যাপী ১০ লাখ জনতার অংশগ্রহণে ডিজিটাল পদ্ধতিতে ‘বঙ্গবন্ধু শেখ মুজিব ঢাকা ম্যারাথন-২০২১’ ম্যারাথনের উদ্বোধন করেন খুলনা সিটি কর্পোরেশনের মেয়র তালুকদার আব্দুল খালেক।

বাংলাদেশ সেনাবাহিনীর ৫৫ পদাতিক ডিভিশন এবং যশোর অঞ্চলের সমন্বয়ে খুলনা সিটি কর্পোরেশন ও খুলনা জেলা প্রশাসন এ উদ্বোধনীর আয়োজন করে।

পাঁচকিলোমিটার দীর্ঘ ম্যারাথনটি খুলনার শিববাড়ি মোড় থেকে সকাল নয়টায় শুরু হয় এবং নগরীর বিভিন্ন সড়ক প্রদক্ষিণশেষে শহিদ হাদিস পার্কে শেষ হয়। ম্যারাথনে খুলনার নানা শ্রেণি-পেশার প্রায় ছয়হাজার মানুষ অংশগ্রহণ করেন।

উল্লেখ্য, আগামী ১৩, ২৬ ও ২৭ ফেব্রুয়ারি খুলনা মহানগরে এবং ১৯ ও ২০ ফেব্রুয়ারি খুলনা জেলার উপজেলাপর্যায়ে অনুরূপ ম্যারাথন অনুষ্ঠিত হবে।

অনুষ্ঠানে অন্যান্যের মধ্যে খুলনার বিভাগীয় কমিশনার মোঃ ইসমাইল হোসেন, পুলিশ কমিশনার   
মোঃ মাসুদুর রহমান ভূঞা, বাংলাদেশ সেনাবাহিনীর লে. কর্ণেল এএসএম ফখরুল ইসলাম চৌধুরী এবং জেলা প্রশাসক মোহাম্মদ হেলাল হোসেন উপস্থিত ছিলেন।

#

আতিক/শাহ আলম/রেজুয়ান/রেজ্জাকুল/শামীম/২০২১/১৫৫১ ঘণ্টা

তথ্যবিবরণী নম্বর : ৬৭০

**মাদ্রাসাশিক্ষক-ছাত্ররা জেনারেল-শিক্ষার সমান সুযোগ পাচ্ছে**

**-স্থানীয় সরকার** **প্রতিমন্ত্রী**

যশোর, ২৯ মাঘ (১২ ফেব্রুয়ারি) :

স্থানীয় সরকার, পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য বৃহস্পতিবার মণিরামপুর উপজেলার জালঝাড়া ছিদ্দীকিয়া ফাজিল মাদরাসার একটি ছাত্রাবাস ও ভবনের দ্বিতীয়তলার নির্মাণ কাজের উদ্বোধন করেন।

তিনি  উদ্বোধনশেষে অভিভাবক-সমাবেশে বলেন, বাংলাদেশ আজ উন্নয়নের দ্বারপ্রান্তে পৌঁছে গেছে। দেশের যোগাযোগ ও স্বাস্থ্যব্যবস্থার উন্নয়নের পাশাপাশি শিক্ষা-সংস্কৃতির ক্ষেত্রে শেখ হাসিনার সরকারের আমলে অভূতপূর্ব উন্নয়ন সাধিত হয়েছে। বঙ্গবন্ধু এ দেশের মাদরাসা শিক্ষাকে যুগপোযোগী করার জন্য যে পদক্ষেপ নিয়েছিলেন, তার সুফল আজ মাদরাসা শিক্ষাক্ষেত্রেও পরিলক্ষিত হচ্ছে। মাদরাসার শিক্ষক ও শিক্ষার্থীরা জেনারেল শিক্ষার মতো সমান সুযোগ সুবিধা পাচ্ছে।

মাদরাসার ম্যানেজিং কমিটির সভাপতি প্রভাষক আব্দুল গণি’র সভাপতিত্বে অনুষ্ঠানে অন‍্যান‍্যের মধ্যে উপজেলা আওয়ামী লীগের সভাপতি ও মণিরামপুর পৌরসভার মেয়র অধ্যক্ষ কাজী মাহমুদুল হাসানসহ স্থানীয় নেতৃবৃন্দ‍্ বক্তব‍্য রাখেন।

#

আহসান/শাহ আলম/রেজুয়ান//রেজ্জাকুল/মাসুম/২০২১/১৪৩৫ ঘণ্টা

তথ্যবিবরণী নম্বর : ৬৬৯

**কৃষিবিদ দিবসে প্রধানমন্ত্রীর বাণী**

ঢাকা, ২৯ মাঘ (১২ ফেব্রুয়ারি) :

প্রধানমন্ত্রী শেখ হাসিনা আগামীকাল ‘কৃষিবিদদিবস ২০২১’ উপলক্ষ্যে নিম্নোক্ত বাণী প্রদান করেছেন :

“১৩ ফেব্রুয়ারি কৃষিবিদ ইনস্টিটিউশন বাংলাদেশ কৃষিবিদদিবস উদ্‌যাপন উপলক্ষ্যে বিশেষ ক্রোড়পত্র প্রকাশের যে উদ্যোগ নিয়েছে, আমি তাকে স্বাগত জানাই। কৃষিবিদ দিবসে আমি দেশের সকল কৃষিবিদ, কৃষক এবং কৃষির সঙ্গে সংশ্লিষ্ট সকলকে আন্তরিক শুভেচ্ছা জানাচ্ছি।

কৃষিখাতের সর্বোচ্চ সাফল্য অর্জনের লক্ষ্যে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান ১৯৭৩ সালের ১৩ ফেব্রুয়ারি কৃষিবিদদের প্রথমশ্রেণির মর্যাদা প্রদানের ঘোষণা দেন, যা এদেশের কৃষি, কৃষক ও কৃষিবিজ্ঞানিদের জন্য ছিল ঐতিহাসিক মাইলফলক, ফলে অধিকতর মেধাবী শিক্ষার্থীরা কৃষিশিক্ষায় আগ্রহী হয়ে উঠছেন। বঙ্গবন্ধুর সেই নীতির ধারাবাহিকতা অব্যাহত রেখে বর্তমান আওয়ামী লীগ সরকার কৃষিবান্ধব নীতি অনুসরণ করছে।

আওয়ামী লীগ সরকার ১০ টাকায় কৃষকদের জন্য ব্যাংক একাউন্ট খোলার সুযোগ করে দিয়েছে। বর্তমানে প্রায় এককোটি ব্যাংক একাউন্ট রয়েছে। কৃষকদের প্রায় ২ কোটি ১০ লাখ কৃষক-উপকরণ কার্ড দেয়া হয়েছে। বর্গাচাষিদের জন্য জামানতবিহীন কৃষিঋণ প্রদানের ব্যবস্থাগ্রহণ করা হয়েছে। ২০০৯ সাল থেকে এ পর্যন্ত ১ হাজার ৪ শত ২ কোটি ৫৯ লাখ টাকা প্রণোদনা দিয়েছি।

বিএনপি-জামাতের সময় সারের জন্য ১৮ জন কৃষককে প্রাণ দিতে হয়েছিল। আমরা সারের দাম কয়েকদফা কমিয়েছি। সেচের বিদ্যুৎবিলে ২০ শতাংশ রিবেট প্রদান করা হচ্ছে। ২০০৯ থেকে ২০২০ পর্যন্ত সার, বিদ্যুৎ ও ইক্ষুখাতে মোট ৭৫ হাজার ৮ শত ১৫ কোটি টাকা উন্নয়নসহায়তা প্রদান করা হয়েছে।

কৃষকের পুষ্টিবিধান ও আয়ের উৎস সৃষ্টি করতে প্রতিটি ইউনিয়নে ৩২টি করে মোট ১ কোটি ৪০ লাখ ৩ শত ৮৭টি পারিবারিক পুষ্টিবাগান স্থাপন করা হয়। নিরাপদ শাকসবজির যোগান ও কৃষকের ন্যায্যমূল্য নিশ্চিত করতে রাজধানীসহ ৪১ জেলায় ‘কৃষকের বাজার’ স্থাপন করা হয়েছে। ১২ বছরে প্রায় ৭০ হাজার কৃষিযন্ত্রপাতি সরবরাহ করা হয়, যার মধ্যে অত্যাধুনিক কম্বাইন হারভেস্টর, রিপার, সিডার, পাওয়ার টিলারসহ অন্যান্য কৃষি যন্ত্রপাতি রয়েছে। বর্তমানে বাংলাদেশ বিশ্বে ধান-উৎপাদনে ৩য়, সবজি-উৎপাদনে ৩য়, আম-উৎপাদনে ৭ম, আলু-উৎপাদনে ৭ম এবং পেয়ারা-উৎপাদনে ৮ম স্থানে থেকে বিশ্বপরিমণ্ডলে সমাদৃত হয়। বিশ্বে ধান, পাট, কাঁঠাল, আম, পেয়ারা ও আলু এবং সবজি ও মৎস্য-উৎপাদনে বাংলাদেশ আজ দৃষ্টান্ত স্থাপন করেছে। ২০০৯ সালে খাদ্যশস্যের উৎপাদন ছিল ৩ কোটি ৩৮ লাখ ৩৩ হাজার মেট্রিক টন। বর্তমানে খাদ্যশস্যের উৎপাদন বেড়ে হয়েছে ৪ কোটি ৫৩ লাখ ৪৪ হাজার মেট্রিক টন।

কৃষিসমৃদ্ধির উৎকর্ষে আসে খাদ্যনিরাপত্তার স্বস্তি। ক্ষুধা ও দারিদ্র্যের বিরুদ্ধে সংগ্রামে জয়ী হলেই কেবল উন্নয়নের মহাসড়কে শুভযাত্রার সাহস আসে। আত্মমর্যাদাশীল জাতির উন্নয়নের মেগাপ্রকল্পের মেলা বসে। বর্তমান সরকারের কৃষি- অনুকূলনীতি ও প্রণোদনায় কৃষক ও কৃষিবিদদের মিলিত প্রচেষ্টা আমাদের খাদ্যে স্বয়ংসম্পূর্ণতা অর্জনে অবদান রাখছে। অধিক জনঘনত্বের দেশে নিত্য ক্রমহ্রাসমান জমি থেকে কৃষি-উৎপাদনের ক্রমবৃদ্ধি বিশ্বের কাছে বিস্ময়ের ব্যাপার। বঙ্গবন্ধুর সেই ঐতিহাসিক ঘোষণার মান রেখেছেন বাংলার কৃষক ও কৃষিবিদগণ।

জলবায়ু-পরিবর্তনের অভিঘাত মোকাবিলা করে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের ক্ষুধা ও দারিদ্র্যমুক্ত স্বপ্নের সোনার বাংলাদেশ-বিনির্মাণ হবে। পুষ্টিপ্রাচুর্য ও নিরাপদ-খাদ্যের ঠিকানা হবে আমাদের সোনার বাংলাদেশ। বিদ্যমান কৃষিকে বাণিজ্যিক রূপান্তরের অভিযাত্রায় কৃষিগবেষণা ও সম্প্রসারণ এবং সরকারের নীতি-সহায়তা ও প্রণোদনাসম্পৃক্ত কৃত্যপেশার অনুকূলেই থাকবে-এ আশ্বাস আমি আপনাদের দিচ্ছি।

কৃষিবিদ দিবসে গৃহীত সকল কর্মসূচি সাফল্যের উৎকর্ষে ভরে উঠুক- এ প্রত্যাশা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

আশরাফ/শাহ আলম/রেজুয়ান/রেজ্জাকুল/মাসুম/২০২১/১৫০০ ঘণ্টা

তথ্যবিবরণী নম্বর : ৬৬৮

**কৃষিবিদ দিবসে রাষ্ট্রপতির বাণী**

ঢাকা, ২৯ মাঘ (১২ ফেব্রুয়ারি) :

রাষ্ট্রপতি মোঃ আবদুল হামিদ আগামীকাল ‘কৃষিবিদদিবস ২০২১’ উপলক্ষ্যে নিম্নোক্ত বাণী প্রদান করেছেন :

“কৃষিবিদ ইনস্টিটিউশন বাংলাদেশ কর্তৃক ‘কৃষিবিদ দিবস ২০২১’ উদ্‌যাপনের উদ্যোগকে আমি স্বাগত জানাই। এ উপলক্ষ্যে আমি দেশের সকল কৃষিবিদকে জানাই আন্তরিক শুভেচ্ছা ও অভিনন্দন। জাতির পিতা বঙ্গবন্ধু শেখ মুজিবুর রহমান ১৯৭৩ সালের ১৩ ফেব্রুয়ারি সরকারি চাকুরিতে কৃষিবিদদের প্রথমশ্রেণির পদমর্যাদায় উন্নীত করার ঘোষণা দেন। এ প্রেক্ষাপটে ১৩ ফেব্রুয়ারি ‘কৃষিবিদ দিবস’ উদ্‌যাপন বিশেষ গুরুত্ব বহন করে।

কৃষিই বাংলাদেশের সামগ্রিক অর্থনীতির প্রাণ। অনাদিকাল থেকে এদেশের মানুষ খাদ্য, বস্ত্র ও বাসস্থানসহ মৌলিক চাহিদাপূরণের জন্য কৃষির ওপর নির্ভর করে আসছে। দেশের আর্থসামাজিক উন্নয়নে স্বাধীনতাত্তোরকালে জাতির পিতা বঙ্গবন্ধু শেখ মুজিবুর রহমান কৃষিশিক্ষা, গবেষণা, সম্প্রসারণ ও কৃষির উপকরণ বিতরণকার্যক্রম সুষ্ঠুভাবে পরিচালনার জন্য বিভিন্ন ধরনের প্রতিষ্ঠান গড়ে তোলেন। তিনি যুদ্ধবিধ্বস্ত দেশ-পুনর্গঠনে কৃষিখাতকে সর্বোচ্চ গুরুত্ব দিয়েছিলেন। জাতির পিতার প্রদর্শিত পথেই বর্তমান সরকার কৃষির সার্বিক উন্নয়নে নানামুখী কার্যক্রম বাস্তবায়ন করছে। ফলশ্রুতিতে আমরা এখন দানাদার খাদ্যে স্বয়ংসম্পূর্ণ। পাশাপাশি শাকসবজি ও দেশীয় ফলমূলের ব্যাপক উৎপাদন জাতীয়পর্যায়ে দৈনন্দিন পুষ্টিচাহিদা-পূরণে গুরুত্বপূর্ণ ভূমিকা রাখছে।

জনসংখ্যাবৃদ্ধির প্রেক্ষাপটে দেশে মাথাপিছু জমির পরিমাণ ক্রমশ হ্রাস পাচ্ছে। দেশের ১৬ কোটি মানুষের খাদ্য ও পুষ্টির চাহিদাপূরণে কৃষিবিজ্ঞানীদের নতুন নতুন প্রযুক্তি এবং অধিক উৎপাদনশীল জাতের বীজ উদ্ভাবন, উচ্চ প্রোটিনসমৃদ্ধ মাছ, মাংস, ডিম, দুধ-উৎপাদনে নিরলস প্রচেষ্টা অব্যাহত রাখতে হবে। পাশাপাশি কৃষি উৎপাদন ও বিপণনের ক্ষেত্রে জনস্বাস্থ্যের জন্য ক্ষতিকর রাসায়নিক ও কীটনাশক-ব্যবহারে সচেতন হওয়া আবশ্যক। আমি আশা করি, কৃষিবিদগণ তাদের জ্ঞান, মেধা ও শ্রম দিয়ে রূপকল্প ২০২১ ও ২০৪১ বাস্তবায়নের মাধ্যমে একটি ক্ষুধা ও দারিদ্র্যমুক্ত সোনার বাংলা গড়তে অবদান রাখবেন।

আমি ‘কৃষিবিদদিবস-২০২১’ উপলক্ষ্যে গৃহীত অনুষ্ঠানমালার সার্বিক সাফল্য কামনা করি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/শাহ আলম/রেজুয়ান//রেজ্জাকুল/মাসুম/২০২১/১২১৬ ঘণ্টা

তথ্যবিবরণী নম্বর : ৬৬৭

**ঢাকা মেট্রোপলিটন পুলিশ-এর প্রতিষ্ঠা দিবসে প্রধানমন্ত্রীর বাণী**

**ঢাকা, ২৯** মাঘ **(১২** ফেব্রুয়ারি**) :**

প্রধানমন্ত্রী শেখ হাসিনা আগামীকাল ঢাকা মেট্রোপলিটন পুলিশ (ডিএমপি)-এর ৪৬তম প্রতিষ্ঠা দিবস উদ্‌যাপন উপলক্ষ্যে নিম্নোক্ত বাণী প্রদান করেছেন :

“ঢাকা মেট্রোপলিটন পুলিশ-এর ৪৬তম প্রতিষ্ঠা দিবস উপলক্ষ্যে আমি এ ইউনিটের সকল সদস্যসহ বাংলাদেশ পুলিশের সকল সদস্যকে আন্তরিক শুভেচ্ছা ও অভিনন্দন জানাই।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের উদাত্ত আহ্বানে সাড়া দিয়ে পুলিশবাহিনীর সদস্যগণ ১৯৭১ সালের ২৫ মার্চের ভয়াল রাতে পাকহানাদার বাহিনীর বিরুদ্ধে মহান স্বাধীনতাযুদ্ধে প্রথম সশস্ত্র প্রতিরোধের সূচনা করেছিলেন। এর স্বীকৃতিস্বরূপ আওয়ামী লীগ সরকার ২০২১ সালে বাংলাদেশ পুলিশকে ‘স্বাধীনতা পদক’ এ ভূষিত করে। জাতির পিতা স্বাধীনতার পরপরই দেশের পুলিশবাহিনীকে জনগণের পুলিশ হিসেবে গড়ে তোলার জন্য নানা উদ্যোগ গ্রহণ করেছিলেন। তিনি ইউনিয়নপর্যায় পর্যন্ত পুলিশের সেবা বিস্তৃত করার উদ্যোগ গ্রহণ করেছিলেন। জাতির পিতা ১৯৭২ সালের ৯ মে বাংলাদেশ পুলিশের প্রথম প্রশিক্ষণ সমাপনী কুচকাওয়াজ পরিদর্শন করেন এবং ভাষণ প্রদান করেন। তিনি নবীন পুলিশ সদস্যদের উদ্দেশ্যে বলেছিলেন, ‘আপনাদের কর্মস্থল হয়তো অন্য জেলায়। কিন্তু আপনারা ভালো করে লক্ষ্য করে দেখবেন, সেখানেও হয়তো আপনার বাবার মতো চেহারার মানুষ আছে, আপনার মা-বোনের মতো চেহারার মহিলা আছে। আপনারা তাদের সেবক হবেন, তাদের শাসনকর্তা হবেন না।’

২০০৮ সালের নির্বাচনে জনগণের অকুণ্ঠ সমর্থনে জয়লাভের পর থেকে এখন পর্যন্ত ধারাবাহিকভাবে সরকারে থাকার ফলে আমরা পুলিশের আধুনিকায়নে নানামুখী পদক্ষেপগ্রহণ ও বাস্তবায়ন করে যাচ্ছি। আমরা বাংলাদেশ পুলিশকে একটি দক্ষ ও পেশাদার-বাহিনীতে উন্নীত করার লক্ষ্যে পুলিশের বাজেট ‍ও জনবল ব্যাপকহারে বৃদ্ধি করেছি। গত ১২ বছরে পুলিশের সাংগঠনিক কাঠামোতে ১ হাজার ৫০১টি ক্যাডার পদসহ ৮২ হাজার ২৩১টি পদ সৃষ্টি করেছি। তাছাড়া, প্রয়োজনীয় জনবলে নারীপুলিশের সংখ্যাবৃদ্ধি, উন্নত প্রযুক্তির সংযোজন, দেশ-বিদেশে প্রশিক্ষণ, বিশেষায়িত নতুন নতুন ইউনিটগঠন, সময়োপযোগী আধুনিক উপকরণ সরবরাহ করেছি। ফলে, পুলিশের কাজ বর্তমানে অনেক সহজ ও জনকল্যাণমুখী হয়েছে।

বাংলাদেশ পুলিশের সর্ববৃহৎ ইউনিট হিসেবে ঢাকা মেট্রোপলিটন পুলিশের পেশাদারিত্ব, দক্ষতা ও আধুনিক প্রযুক্তির সমন্বয়ে মহানগরবাসীর প্রত্যাশা অনুযায়ী নিরাপত্তা-নিশ্চিতকরণে নিরন্তর প্রচেষ্টাকে আমি সাধুবাদ জানাই। সাম্প্রতিক করোনা-মহামারির সময় পুলিশের বিভিন্নপর্যায়ের সদস্যগণ জনগণকে সেবা দিতে গিয়ে নিজেদের জীবন উৎসর্গ করেছেন। জাতির যেকোনো ক্রান্তিলগ্নে এ বাহিনীর আত্মোৎসর্গকারী দেশপ্রেমিক বীর পুলিশ সদস্যদের গভীর শ্রদ্ধার সঙ্গে স্মরণ করছি।

আমি আশা করি, মহান মুক্তিযুদ্ধের চেতনা হৃদয়ে সমুন্নত রেখে সরকারের রূপকল্প ২০২১ বাস্তবায়নের অভিজ্ঞতায় রূপকল্প ২০৪১ বাস্তবায়নে গুরুত্বপূর্ণ অবদান রাখার মাধ্যমে জাতির পিতার স্বপ্নের সোনার বাংলাদেশ বিনির্মাণে পুলিশবাহিনীর সদস্যগণ আরো কার্যকর ভূমিকা রাখবেন। সেবাপ্রত্যাশীদের সর্বোত্তম সহায়তা দিয়ে জনগণের আস্থা অর্জনে ব্রতী হবেন।

আমি ঢাকা মেট্রোপলিটন পুলিশের ৪৬তম প্রতিষ্ঠা দিবস উপলক্ষ্যে আয়োজিত সকল কর্মসূচির সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

হাসান/শাহ আলম/সাহেলা/রেজুয়ান/রেজ্জাকুল/শামীম/২০২১/১৬৪৪ ঘণ্টা

তথ্যবিবরণী নম্বর : ৬৬৬

**ঢাকা মেট্রোপলিটন পুলিশ-এর প্রতিষ্ঠা দিবসে রাষ্ট্রপতির বাণী**

**ঢাকা, ২৯** মাঘ **(১২** ফেব্রুয়ারি**) :**

রাষ্ট্রপতি মোঃ আবদুল হামিদ আগামীকাল ঢাকা মেট্রোপলিটন পুলিশ (ডিএমপি) এর ৪৬তম প্রতিষ্ঠা দিবস উদ্‌যাপন উপলক্ষ্যে নিম্নোক্ত বাণী প্রদান করেছেন :

“ঢাকা মেট্রোপলিটন পুলিশ (ডিএমপি) এর ৪৬তম প্রতিষ্ঠা দিবস উপলক্ষ্যে আমি ডিএমপি’র সকল সদস্যকে জানাই আন্তরিক শুভেচ্ছা ও অভিনন্দন।

বাংলাদেশ পুলিশ দেশের একটি ঐতিহ্যবাহী প্রতিষ্ঠান। মহান মুক্তিযুদ্ধে এ বাহিনীর রয়েছে গৌরবময় ভূমিকা। পুলিশবাহিনীর বীর সদস্যরা জাতির পিতা বঙ্গবন্ধু শেখ মুজিবুর রহমানের আহ্বানে সাড়া দিয়ে ১৯৭১ সালের ২৫ মার্চ কালোরাতে পাকহানাদার-বাহিনীর বিরুদ্ধে রাজারবাগ পুলিশ-লাইনে সর্বপ্রথম সশস্ত্র প্রতিরোধ গড়ে তোলেন। মহান মুক্তিযুদ্ধসহ বিভিন্ন সময়ে আইন-শৃঙ্খলারক্ষা ও জননিরাপত্তা বিধানকল্পে জীবন-উৎসর্গকারী পুলিশসদস্যদের আমি গভীর শ্রদ্ধার সাথে স্মরণ করছি।

আইনের শাসনপ্রতিষ্ঠায় পুলিশের ভূমিকা অপরিহার্য। ঢাকামহানগরীর জন-শৃঙ্খলা নিশ্চিত করা এবং জানমালের নিরাপত্তাবিধান করা ঢাকা মেট্রোপলিটন পুলিশের অন্যতম প্রধান দায়িত্ব। জঙ্গিবাদ ও   
সন্ত্রাসবাদ-নিয়ন্ত্রণের পাশাপাশি মহানগরীতে মাদকনিয়ন্ত্রণে ডিএমপি কার্যকর ভূমিকা রাখছে। বিশেষ করে সন্ত্রাসদমনে ডিএমপি’র সিটিটিসি ইউনিট দেশ-বিদেশে প্রশংসা অর্জন করেছে। বৈশ্বিক করোনা-মহামারির পেক্ষাপটে সামাজিক দূরত্ব নিশ্চিত করাসহ সার্বিক জননিরাপত্তা-বিধানে ডিএমপি’র ভূমিকা প্রশংসনীয়। নগরবাসীকে প্রত্যাশিত সেবাপ্রদানের মাধ্যমে তাদের আস্থা অর্জনে ঢাকা মেট্রোপলিটন পুলিশ নিরন্তর প্রয়াস অব্যাহত রাখবে - এ প্রত্যাশা করছি।

৪৬তম প্রতিষ্ঠা দিবসে আমি ঢাকা মেট্রোপলিটন পুলিশের অব্যাহত সফলতা কামনা করছি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/শাহ আলম/সাহেলা/রেজুয়ান/রেজ্জাকুল/শামীম/২০২১/১৬৪৪ ঘণ্টা

তথ্যবিবরণী নম্বর : ৬৬৫

**বিশ্ব বেতার দিবস উপলক্ষ্যে প্রধানমন্ত্রীর বাণী**

**ঢাকা, ২৯** মাঘ **(১২** ফেব্রুয়ারি**) :**

প্রধানমন্ত্রী শেখ হাসিনা আগামীকাল ‘বিশ্ব বেতার দিবস ২০২১’ উপলক্ষ্যে নিম্নোক্ত বাণী প্রদান করেছেন :

“বিশ্ব বেতার দিবস ২০২১ উপলক্ষ্যে আমি বেতারের শিল্পী, শ্রোতা, সম্প্রচারকর্মী ও কলাকুশলীসহ সংশ্লিষ্ট সকলকে জানাই আন্তরিক শুভেচ্ছা ও অভিনন্দন। এবারের দিবসটির প্রতিপাদ্য- ‘নতুন বিশ্ব, নুতন বেতার (New World, New Radio)’ সময়োপযোগী হয়েছে বলে আমি মনে করি।

১৯৩৯ সালের ১৬ ডিসেম্বর বাংলাদেশ বেতার যাত্রা শুরু করে। এরপর থেকে এ অঞ্চলের মানুষের জীবনমান উন্নয়ন, দারিদ্র্যবিমোচন, কৃষি উন্নয়ন, সাক্ষরতার হারবৃদ্ধি, শিক্ষার মানোন্নয়ন, নারীর ক্ষমতায়ন, শিশু ও মাতৃমৃত্যুর হারহ্রাসসহ সার্বিক উন্নয়নে বেতারের ভূমিকা অনবদ্য। ‘স্বাধীন বাংলা বেতার কেন্দ্র’ হিসেবে আত্মপ্রকাশের মধ্য দিয়ে ১৯৭১ সালে আমাদের মহান মুক্তিসংগ্রামে বাংলাদেশ বেতারের অনন্য ভূমিকা সর্বজনবিদিত। তৎকালীন স্বৈরশাসকের বাধার মুখে বঙ্গবন্ধুর ঐতিহাসিক ৭ মার্চের ভাষণ ৮ মার্চে বেতারে প্রচার, মুক্তিকামী বাঙালি, জনগণকে উদ্বুদ্ধকরণ, সর্বোপরি স্বাধীনতা অর্জনে বাংলাদেশ বেতার সবসময় এদেশের জনগণের পাশে থেকেছে।

আওয়ামী লীগ সরকার সবসময়ই দেশে গণমাধ্যমের বিকাশে অগ্রণী ভূমিকা পালন করেছে। ১৯৯৬-২০০১ মেয়াদে আমরাই দেশে প্রথম বেসরকারি স্যাটেলাইট টেলিভিশন চালুর অনুমোদন দিই। আমরা ২০০৯ সাল থেকে গণমাধ্যম, তথ্য ও তথ্যপ্রযুক্তির বিকাশে ব্যাপক পদক্ষেপ গ্রহণ করেছি। আমরা তথ্য অধিকার আইন -২০০৯ প্রণয়ন ও তথ্য কমিশন প্রতিষ্ঠা করেছি। জাতীয় সম্প্রচার নীতিমালা-২০১৪ প্রণয়ন করা হয়েছে। বেসরকারিখাতে অনেকগুলো টেলিভিশন, এফএম রেডিও এবং কমিউনিটি রেডিও চ্যানেলের অনুমোদন দেয়া হয়েছে। ‘বঙ্গবন্ধু স্যাটেলাইট-১’ উৎক্ষেপণের ফলে টেলিভিশন-সম্প্রচারে নতুনমাত্রা যুক্ত হয়েছে। দেশের গণমাধ্যম এখন পূর্ণ স্বাধীনতা ভোগ করছে।

তথ্যসমৃদ্ধ বৈচিত্র্যময় অনুষ্ঠান ও সংবাদ-সম্প্রচারের মাধ্যমে জনগণের দোরগোড়ায় নিরন্তর সেবা পৌঁছে দিচ্ছে বেতার। একইসঙ্গে, সমসাময়িক যুগের চাহিদা মেটাতে ডিজিটাল-প্রযুক্তির সঙ্গে তালমিলিয়ে বর্তমানে এ্যাপস এর মাধ্যমে বাংলাদেশ বেতারের সংবাদ ও অনুষ্ঠান দেশের পাশাপাশি ইন্টারনেটের মাধ্যমে বহির্বিশ্বের শ্রোতার কাছেও পৌঁছে যাচ্ছে। বাংলাদেশ বেতার নানা আয়োজনের মাধ্যমে বঙ্গবন্ধুর জন্মশতবার্ষিকী ‘মুজিববর্ষ’ পালন করছে। এ আয়োজনের অংশ হিসেবে বাংলাদেশ বেতারের সংবাদ ও অনুষ্ঠানে বঙ্গবন্ধুর রাজনৈতিক জীবন, সাংগঠনিক দক্ষতা, ঐন্দ্রজালিক নেতৃত্ব ও রাষ্ট্রনায়ক হিসেবে তাঁর ভূমিকার ওপর সংবাদ-প্রতিবেদন ও বৈচিত্র্যময় অনুষ্ঠান প্রচার করা হচ্ছে।

আমি আশা করি, বাংলাদেশ বেতার সরকারের চলমান ব্যাপক উন্নয়ন কর্মকাণ্ডসম্পর্কে মানুষকে অবহিত করণসহ মুক্তিযুদ্ধের চেতনায় উজ্জীবিত বাংলাদেশ প্রতিষ্ঠায় ও দেশের মানুষের সার্বিক জীবনমান উন্নয়নে অব্যাহতভাবে কাজ করে যাবে। সকলের সম্মিলিত প্রচেষ্টায় আমরা স্বাধীন বাংলাদেশের স্থপতি, সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের স্বপ্নের ক্ষুধা-দারিদ্র্যমুক্ত ও সুখী-সমৃদ্ধ সোনার বাংলাদেশ গড়ে তুলবো, ইনশাআল্লাহ।

আমি ‘বিশ্ব বেতার দিবস ২০২১’-এর সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

আশরাফ/শাহ আলম/রেজুয়ান/রেজ্জাকুল/শামীম/২০২১/১২৩৩ ঘণ্টা